NARIADENIE KOMISIE (ES) č. 560/2009
z 26. júna 2009,
ktorým sa mení a dopĺňa nariadenie (ES) č. 874/2004, ktorým sa stanovujú pravidlá verejnej politiky týkajúce sa implementácie a funkcií domény najvyššej úrovne .eu a zásady, ktorými sa riadi registrácia
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 733/2002 z 22. apríla 2002 o zavedení domény najvyššej úrovne .eu (1), najmä na jeho článok 5 ods. 1,
po poradách s registrom v súlade s článkom 5 ods. 1 nariadenia (ES) č. 733/2002,
keďže:
(1)
V článku 6 treťom odseku nariadenia Komisie (ES) č. 874/2004 (2) sa ustanovuje, že register vykoná registráciu názvov domény všetkými abecednými znakmi úradných jazykov Spoločenstva, ak sú k dispozícii primerané medzinárodné normy.
(2)
Úradné jazyky Spoločenstva zahŕňajú viac abecedných znakov, ako boli k dispozícii pri registrácii na začiatku fázovanej registrácie ustanovenej v kapitole IV nariadenia (ES) č. 874/2004.
(3)
V súčasnosti je však už technicky možné zaregistrovať názvy v oficiálnych jazykoch Spoločenstva na najvyššej úrovni .eu (Top Level Domain, ďalej len „TLD“) aj pomocou abecedných znakov, ktoré predtým na účely registrácie neboli k dispozícii.
(4)
Treba zabezpečiť, aby zainteresované strany boli informované o nových znakoch pred tým, ako tieto znaky budú k dispozícii na účely registrácie názvov pod .eu TLD. Preto by register mal v predstihu zverejniť informácie o abecedných znakoch, ktoré sa pridajú k znakom, ktoré už sú k dispozícii na účely registrácie názvov pod .eu TLD.
(5)
Komisia v súlade s článkom 9 druhým odsekom nariadenia (ES) č. 874/2004 požiadala register o uvedenie určitých názvov domén, ktoré budú používať inštitúcie a orgány Spoločenstva, priamo pod .eu TLD. Pretože už je technicky možné zaregistrovať názvy v úradných jazykoch Spoločenstva na najvyššej úrovni .eu TLD aj pomocou abecedných znakov, ktoré na začiatku fázovanej registrácie ustanovenej v kapitole IV nariadenia (ES) č. 874/2004 neboli k dispozícii, Komisia by mala mať možnosť požiadať register o uvedenie názvov domén v týchto nových znakoch spolu s názvami, o ktoré už požiadala predtým.
(6)
Členské štáty, kandidátske krajiny a členovia Európskeho hospodárskeho priestoru požiadali o registráciu alebo rezerváciu svojich názvov v súlade s článkom 8 nariadenia (ES) č. 874/2004. Príslušné názvy sú uvedené v prílohe k nariadeniu (ES) č. 874/2004. Pretože už je technicky možné zaregistrovať názvy v úradných jazykoch Spoločenstva na najvyššej úrovni .eu TLD aj pomocou abecedných znakov, ktoré na začiatku fázovanej registrácie ustanovenej v kapitole IV nariadenia (ES) č. 874/2004 neboli k dispozícii, niektoré krajiny požiadali o pozmenenie uvedených zoznamov.
(7)
Preto je nutné aktualizovať zoznamy v prílohe k nariadeniu (ES) č. 874/2004, aby sa náležitým spôsobom zohľadnili názvy obsahujúce znaky, ktoré predtým neboli k dispozícii.
(8)
Nariadenie (ES) č. 874/2004 by sa preto malo zodpovedajúcim spôsobom zmeniť a doplniť.
(9)
Je v záujme európskych občanov a podnikov, aby čo najskôr mali možnosť zaregistrovať názvy v úradných jazykoch Spoločenstva pomocou abecedných znakov, ktoré na začiatku fázovanej registrácie ustanovenej v kapitole IV nariadenia (ES) č. 874/2004 neboli na účely registrácie k dispozícii, a preto by sa nadobudnutie účinnosti tohto nariadenia nemalo zbytočne odkladať.
(10)
Opatrenia ustanovené v tomto nariadení sú v súlade so stanoviskom komunikačného výboru (3),
PRIJALA TOTO NARIADENIE:
Článok 1
Nariadenie (ES) č. 874/2004 sa týmto mení a dopĺňa takto:
1.
Článok 6 sa mení a dopĺňa takto:
a)
Prvý, druhý a tretí odsek sa číslujú ako odseky 1, 2 a 3.
b)
Štvrtý odsek sa nahrádza týmto:
„4. Ak sa registrácia názvov pod .eu TLD v úradných jazykoch pomocou abecedných znakov, ktoré neboli na začiatku fázovanej registrácie ustanovenej v kapitole IV k dispozícii, stane technicky možnou, register na svojej webovej stránke oznámi skutočnosť, že je možné pod .eu TLD zaregistrovať názvy obsahujúce uvedené znaky.
Toto oznámenie obsahuje zoznam dotknutých znakov a stanovuje sa v ňom dátum, od ktorého je možné zaregistrovať názvy domén pod .eu TLD pomocou týchto znakov.
Tieto skutočnosti sa oznamujú najneskôr tri mesiace pre uvedeným dátumom.
5. Od registra sa nepožaduje vykonávanie funkcií s využitím iných jazykov, ako sú úradné jazyky. “
2.
Článok 9 sa mení a dopĺňa takto:
a)
Prvý a druhý odsek sa očíslujú ako odseky 1 a 2.
b)
Vkladá sa tento odsek 3:
„3. Ak sa registrácia názvov pod .eu TLD v úradných jazykoch pomocou abecedných znakov, ktoré neboli na začiatku fázovanej registrácie ustanovenej v kapitole IV k dispozícii, stane technicky možnou, register túto skutočnosť oznámi Komisii.
Toto oznámenie sa realizuje najneskôr jeden mesiac pred dňom zverejnenia oznámenia uvedeným v článku 6 ods. 4 a obsahuje dátum zverejnenia.
Komisia najneskôr desať pracovných dní pred dátumom uvedeným v oznámení realizovaným v súlade s článkom 6 ods. 4 požiada register o uvedenie všetkých názvov domén, ktoré obsahujú jeden alebo viac uvedených znakov a ktoré chce vyhradiť pre inštitúcie a orgány Spoločenstva, priamo pod .eu TLD.“
3.
V článku 11 štvrtom pododseku sa odkaz na „tretí odsek článku 6“ nahrádza odkazom na „článok 6 ods. 3“.
4.
V článku 12 ods. 1 prvom pododseku sa odkaz „v prvom odseku článku 6“ nahrádza odkazom „v článku 6 ods. 1“.
5.
Príloha sa nahrádza prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. júna 2009